﻿ যাত্রী ওঠানামার সময় লেগুনার ধাক্কা, নিহত ২
Wednesday, 11th September , 2019, 10:06 am,BDST
লাস্টনিউজবিডি, ১১ সেপ্টেম্বর : চট্টগ্রামের মিরসরাইয়ে কাভার্ড-ভ্যানের ধাক্কায় ওয়ার্ড আওয়ামী লীগ ও উপজেলা ছাত্রলীগ নেতাসহ দুইজন নিহত হয়েছেন। তারা রাস্তার পাশে দাঁড়িয়ে যাত্রী ওঠানামার সময় একটি যাত্রীবাহী লেগুনার পেছন থেকে তাদের ধাক্কা দিলে এ দুর্ঘটনা ঘটে।
এতে আরও ৬-৭ জন আহত হয়েছেন। গতকাল মঙ্গলবার দিবাগত রাত ১০টার দিকে ঢাকা-চট্টগ্রাম মহাসড়কের চট্টগ্রামমুখী লেনের জামালের দোকান এলাকায় এ দুর্ঘটনা ঘটে।
দুর্ঘটনায় নিহত দুইজন হলেন- মিরসরাই সদর ইউনিয়নের মান্দার বাড়ীয়া এলাকার সোলেমান কোম্পানি বাড়ির দেলোয়ার হোসেনের ছেলে স্থানীয় ওয়ার্ড আওয়ামী লীগ নেতা মো. আলা উদ্দিন (৬০) ও একই গ্রামের দৌলত ভূঁইয়া বাড়ির ডিপটি হোসেনের ছেলে মিরসরাই উপজেলা ছাত্রলীগের সাংস্কৃতিক বিষয়ক সম্পাদক মোশাররফ হোসেন মিলন (৩০)।
মিরসরাই ফায়ার সার্ভিস ও সিভিল ডিফেন্স স্টেশনের স্টেশন কর্মকর্তা তানভীর আহাম্মেদ দুর্ঘটনার বিষয়টি নিশ্চিত করে গণমাধ্যমকে জানান, যাত্রীবাহী একটি লেগুনায় যাত্রী ওঠানামা করার সময় কাভার্ডভ্যান পেছন দিক থেকে ধাক্কা দিলে দুর্ঘটনা ঘটে। ফায়ার সার্ভিস ও জোরারগঞ্জ হাইওয়ে পুলিশ ফাঁড়ি যৌথভাবে উদ্ধার কাজ চালায়। আহতদের স্থানীয় একটি হাসপাতালে নিয়ে গেলে কর্তব্যরত চিকিৎসক আলাউদ্দিনকে মৃত ঘোষণা করেন। পরে চট্টগ্রাম মেডিক্যাল কলেজ হাসপাতালে নিয়ে গেলে মিলন নামে আরো একজন মারা যান।